
Cynnig ar gyfer prosiect cymunedol ysgol.

Nod y traethawd hwn yw gwerthuso effeithiolrwydd prosiect ysgol arfaethedig sy'n ymgysylltu ag aelodau'r gymuned.
Yn fras, y prosiect cymunedol a ddewisir yw cyngerdd ‘Noson yng Nghwmni’ sy'n dathlu diwylliant a thraddodiadau Cymreig wrth ymgysylltu ag aelodau'r gymuned. Mae hyn oll yn y gobaith o hybu’r Gymraeg a’i defnydd o fewn ein cymunedau. Bwriad y cyngerdd hwn fyddai cael eitemau gan ddisgyblion ysgol (oedran cynradd ac uwchradd), côr cymunedol a gwasanaethau allanol fel yr Urdd a Menter Iaith Sir Benfro. Bydd hyn nid yn unig yn arddangos doniau a pherfformiadau disgyblion ond hefyd i sicrhau bod cymuned yr ysgol a theuluoedd yn teimlo’n rhan o’r noson.
Mae’r ysgol y cynlluniwyd y prosiect hwn ar ei chyfer wedi’i lleoli o fewn pentref gwledig yng ngogledd Sir Benfro. Mae’n ysgol cyfrwng Cymraeg 3-18 lle mae 150 o ddisgyblion ar y gofrestr gynradd, gyda 2.8% ohonynt o gefndiroedd Du, Asiaidd a Lleiafrifoedd Ethnig (Fy Ysgol Leol, 2024). Er eu bod wedi eu lleoli yn un o gymunedau mwyaf Cymraeg y sir, gyda rhwng 50-70% o bobl dros 3 oed yn gallu siarad Cymraeg yma (Llywodraeth Cymru 2022), mae mwy na hanner y disgyblion yn dod o gartrefi Saesneg, 40% o gartrefi dwyieithog a dim ond tua 10% o blant yn dod o gartrefi Cymraeg. Mae'r ystadegau hyn yn dangos pam y dewiswyd prosiect i hybu ac ysbrydoli'r defnydd o'r Gymraeg. Bydd yr ysgol yn cael eu cadw’n ddienw er mwyn sicrhau bod preifatrwydd y staff a’r disgyblion yn cael ei gynnal ac i gynnal safonau moesegol (BERA, 2024, tud. 22).
Bydd y prosiect hwn nid yn unig yn anelu at gynyddu ymgysylltiad a chyfranogiad cymunedol, ond bydd hefyd yn rhoi cyfle i sectorau cynradd ac uwchradd yr ysgol ddod at ei gilydd ac i’r gymuned i gefnogi.

Fel y nodwyd, prif fwriad y prosiect hwn yw cynyddu'r defnydd o'r Gymraeg yn yr ysgol hon a'i chymuned. Mae hwn wedi ei gydnabod fel maes y gellir ei ddatblygu ar gyfer pobl yr ardal er mwyn iddynt sicrhau dyfodol cryf i’r Gymraeg yno. Mae’n bwysig cydnabod y dylanwad sydd gan y gymuned ar yr ysgol a’r disgyblion, ac er mwyn gweld cynnydd yn y Gymraeg yn yr ysgol, rhaid edrych ar y gymuned hefyd. Mae Galster (2007) yn cydnabod y gydberthynas rhwng dylanwad cymuned ar ddeilliannau addysgol plant. Mae eu hymchwil yn dangos tuedd amlwg rhwng cefndir cymdeithasol-economaidd cymuned a chyrhaeddiad disgyblion mewn ysgolion, y tlotaf yw'r gymuned, yr isaf yw'r cyrhaeddiad addysgol. Caiff hyn ei adleisio gan Siraj a Mayo (2014), sy’n awgrymu bod rhieni o gefndir cymdeithasol-economaidd uwch yn aml â lefelau addysg uwch, gan arwain at fwy o adnoddau ariannol, sydd oll yn dylanwadu’n gadarnhaol ar lwyddiant academaidd plentyn. Cefnogir hyn eto gan ymchwil Bandyopadhyay (2023) sy’n nodi bod disgyblion sy’n gymwys i gael prydau ysgol am ddim yn perfformio’n well pan fyddant wedi’u lleoli mewn cymunedau â llai o amddifadedd.
Mae'r ymchwil hwn yn ein helpu i ddeall y dylanwad a gaiff cymuned ar ysgol a'r disgyblion sy'n ei mynychu.
Mae’n bwysig i'r ysgol wneud cysylltiadau â'i chymuned fel rhan o gwricwlwm i Gymru. Un o’r pedwar diben yw y dylai plant a phobl ifanc fod yn “ddinasyddion egwyddorol, gwybodus sydd yn wybodus am eu diwylliant, eu cymuned, eu cymdeithas a’r byd yn awr ac yn y gorffennol” (Llywodraeth Cymru, 2015). Er mwyn cyflawni hyn, mae’n hollbwysig bod ysgolion yn ymgysylltu â’u cymuned, yr ardal, y bobl a’r cynefin er mwyn iddynt gael dealltwriaeth ddyfnach o bwy ydynt fel dinasyddion Cymru. Mae rhaid i athrawon i weld y  pwysigrwydd o addysgu disgyblion am eu cynefin, a pha mor bwysig yw hi iddynt ddeall eu hanes eu hunain, a beth sydd wedi siapio’r cymunedau y maent yn rhan ohonynt heddiw (Griffiths, 2024). Awgryma Gross (2015, tud. 29) bod partneriaid cymunedol yn darparu cefnogaeth unigryw ac unigol i ysgolion lleol, wrth ddarparu buddion cryf a dwyochrog i ysgolion a phartneriaid cymunedol. Mae Estyn (2020, tud. 9) yn adleisio hyn trwy awgrymu bod ysgolion cymunedol effeithiol yn blaenoriaethu ymglymiad ac ymgysylltiad rhieni ag addysg, ac yn ei dro mae’r rhieni’n falch o weithio gyda staff yr ysgol er mwyn rhoi’r cyfleoedd gorau i’w plant. Caiff hyn ei ailadrodd gan Ahmad a Said (2013, tud. 298) sy’n awgrymu bod cydweithio agos rhwng yr ysgol a’r gymuned yn bwysig i ddatblygiad addysgol y plentyn yn ogystal â hyrwyddo mentrau addysgol o safon.
Un arall sy'n nodi'r gydberthynas rhwng y disgybl, yr ysgol a'r gymuned yw Bronfenbrenner (1979), sy'n awgrymu y gall y berthynas rhwng ysgol yr unigolyn a'i gymuned ehangach effeithio ar ei ddatblygiad. Yn ei ddamcaniaeth ef, mae teulu plentyn, ysgol a grwpiau cymunedol yn cael eu dosbarthu fel y 'microsystem', gan eu bod yn rhan o'r amgylchedd uniongyrchol y mae'r plentyn hwnnw'n rhyngweithio ynddo. Yna mae'r 'mesosystem' yn cynnwys y cysylltiadau a'r rhyngweithiadau rhwng gwahanol ficrosystemau. Felly, byddai'r prosiect hwn yn effeithio ar fesosystem plentyn gan ei fod yn dod ag ysgol, teulu a'r gymuned ynghyd. Mae'n bwysig sicrhau bod y prosiect wedi'i gynllunio'n dda er mwyn creu effaith gadarnhaol ar y plentyn yn lle un negyddol.

Mae yna lawer o ffactorau sy'n effeithio ar y Gymraeg yn ein cymunedau gan gynnwys cyfle i ddefnyddio, arferion iaith a dylanwad addysgol. Mae astudiaeth ymchwil Hodges et.al (2015, tud 112) yn dangos bod nifer fawr o bobl yn gweld Saesneg fel y "prif iaith ar gyfer cyfathrebu". Yn yr astudiaeth, nodwyd bod pobl yn credu mai Saesneg oedd y brif iaith ar gyfer rhyngweithio o fewn siopau a busnesau, ond nodwyd bod nifer o staff â'r gallu i siarad Cymraeg. Mae hyn yn ein harwain yn ôl at 'arferion iaith' a phwysigrwydd sicrhau bod disgyblion ysgol yn gweld y Gymraeg fel ‘iaith bob dydd’ yn lle un sy'n cael ei siarad o fewn ysgolion yn unig. Pwynt a godwyd ar y podlediad 'AmDani' gan Am Filiwn (2023) oedd bod angen i blant weld pobl heblaw eu hathrawon yn siarad Cymraeg er mwyn iddynt feddwl am y Gymraeg fel iaith bob dydd. Dyma un o'r rhesymau pam fod yr Urdd a Menter Iaith wedi eu cynnwys yn y prosiect hwn, er mwyn sicrhau bod y disgyblion yn cael gweld modelau rôl eraill yn trafod yn y Gymraeg. Byddai eu rôl gyda'r nos ar gael i gael sgyrsiau gyda rhieni a disgyblion i'w hannog i siarad Cymraeg. Byddent hefyd yn gallu rhoi gwybodaeth i rieni am eu clybiau a gynhelir ar ôl ysgol, a chyrraedd cynulleidfa ehangach. Urdd yw’r mudiad mwyaf ar gyfer plant a phobl ifanc Cymru gyda dros 55,000 o aelodau rhwng 8 a 25 (Urdd Gobaith Cymru, 2024). Trwy annog y disgyblion i gymryd rhan yng ngweithgareddau'r Urdd yn ifanc, byddant yn fwy tebygol o ddod yn aelod a chael mynediad i ystod eang o weithgareddau a gynhelir gan yr Urdd, megis cystadlaethau chwaraeon a'r Eisteddfod. Bydd hyn nid yn unig yn rhoi cyfleoedd iddynt gymryd rhan mewn gweithgareddau trwy gyfrwng y Gymraeg, ond bydd hefyd yn datblygu llawer o sgiliau gan gynnwys hunanhyder.

Gyda phrif ffocws y prosiect hwn fel noson o adloniant, mae pwyslais cryf ar y celfyddydau mynegiannol. Mae Cwricwlwm i Gymru yn ystyried bod y celfyddydau’n bwysig wrth lunio ein diwylliannau a’n cymdeithasau (Llywodraeth Cymru, 2022). Dywed Estyn (2018) bod y Celfyddydau Mynegiannol yn helpu disgyblion i ddatblygu sgiliau meddwl beirniadol a chreadigol, tra bod Education Scotland (2023) yn cydnabod y manteision lles meddyliol, emosiynol, cymdeithasol a chorfforol y gall y celfyddydau eu cael ar ddisgyblion. Mae cwricwlwm y ddwy wlad yn rhannu gwerthoedd a chredoau tebyg tuag at bwysigrwydd y celfyddydau mynegiannol mewn addysg. Mae’r dogfennau Dyfodol Llwyddiannus (2015) (Cymru) a Building the Curriculum (2008) (yr Alban) wedi’u hysgrifennu gyda dylanwad mawr gan Donaldson. Mae wedi datgan pwysigrwydd datblygu annibyniaeth, meddwl beirniadol a hyder disgyblion drwyddi draw, ac mae'r gwerthoedd hyn wedi'u nodi yn y maes dysgu hwn. Felly dyma pam mae'r prosiect wedi'i ddewis er mwyn annog disgyblion i gamu y tu allan i'w parth cysurus i gynyddu eu hyder. 

Fel noson o adloniant Cymraeg, y prif nod yw cynyddu'r defnydd o'r Gymraeg o fewn yr ysgol a'i chymuned, tra hefyd yn cynyddu ymglymiad rhieni yn y Gymraeg a'r celfyddydau mynegiannol.
I gyfiawnhau pwysigrwydd gwahodd mudiad yr Urdd i fod yn rhan o’r noson, mae Strategaeth Hybu’r Gymraeg Cyngor Wrecsam wedi’i defnyddio (2022). Er mwyn i fwy o blant gael y gallu a’r hyder i siarad Cymraeg mewn cyd-destun cymdeithasol, maent yn ysgrifennu bod angen cynyddu nifer y plant a’r bobl ifanc sy’n aelodau o’r Urdd fel eu bod yn clywed Cymraeg mewn lleoliadau cymdeithasol eraill. Maent hefyd yn awgrymu pwysigrwydd sicrhau bod rhieni yn siarad Cymraeg gartref fel bod eu plant yn clywed yr iaith y tu allan i'r ysgol. Cynllun strategaeth iaith Gymraeg cyngor lleol arall sydd wedi cael ei ddefnyddio yw un Sir Benfro (2021). Mae eu saith canlyniad fel yr amlinellwyd gan Lywodraeth Cymru yn canolbwyntio'n gyfan gwbl ar addysg a rôl yr ysgol i ddatblygu'r defnydd o'r iaith. Mae'n amlwg bod y system addysg yn chwarae rhan enfawr yn y gwaith o hyrwyddo'r Gymraeg, fodd bynnag, os yw disgyblion yn clywed yr iaith yn cael ei defnyddio mewn ysgol yn unig mae hyn ond yn ailadrodd eu meddylfryd mai'r Gymraeg yw iaith addysg nid un o fywyd bob dydd. Dyma pam y defnyddiwyd strategaeth cyngor Wrecsam i lunio'r prosiect hwn, gan fod yn rhaid canolbwyntio ar wasanaethau allanol eraill i gynyddu'r Gymraeg.

Nod arall y prosiect hwn yw cynyddu lefel ymgysylltiad a chyfranogiad rhieni o fewn yr ysgol. Yn ôl y Sefydliad Gwaddol Addysg (2024), gall ymgysylltiad rhieni gynyddu cynnydd disgyblion o 4 mis ar gyfartaledd yn gadarnhaol. Maen nhw’n dweud, “trwy gynllunio a darparu dulliau effeithiol o gefnogi ymgysylltiad rhieni”, efallai y bydd ysgolion yn gallu lleihau’r bwlch cyrhaeddiad rhwng teuluoedd difreintiedig a’r lefelau cyrhaeddiad cyfartalog. Cefnogir hyn gan lawer sy’n awgrymu bod cysylltiad cadarnhaol rhwng ymwneud rhieni ag addysg gynnar plentyn a pherfformiad academaidd plentyn, gan gynnwys Hara a Burke (1998), a Hill a Craft (2003). Ar y llaw arall, mae rhai yn dadlau drwy gynnig y syniad pan fo rhieni’n ymwneud yn ormodol ag ysgolion eu plant y gall “niweidio hunan-barch eu plant yn ogystal â hunan-barch yr athro” (OER Commons, 2024). Mae'n bwysig ystyried effeithiau negyddol yr hyn y gall cyfranogiad rhieni ei wneud ond serch hyn, os caiff ei weithredu'n dda, mae'r pethau cadarnhaol yn gorbwyso'r pethau negyddol.

Wrth gynllunio digwyddiadau a phrosiectau ysgol mae hefyd yn bwysig ystyried costau ac effeithiolrwydd sut y caiff yr arian hwn ei wario. Er mwyn i'r prosiect hwn fod yn llwyddiant, byddai angen cynnal ymarferion wythnosol ar gyfer y côr cymunedol. Byddai hyn yn amlwg yn gofyn am leoliad, cerddoriaeth a rhywun i arwain a dysgu'r côr. Byddai'r ysgol yn lleoliad addas i hyn ddigwydd, a byddai aelod o staff gyda hyfforddiant cerdd ddigonol yn gallu gwneud hyn. Mae grantiau Llywodraeth Cymru ar gael i grwpiau cymunedol er mwyn cefnogi'r Gymraeg. Mae nifer o fudiadau yn derbyn y cyllid hwn, megis yr Urdd, Menter Iaith, Ffederasiwn Cenedlaethol Clybiau Ffermwyr Ifanc ac Eisteddfod genedlaethol Cymru (Llywodraeth Cymru, 2023). Mae grant o £300-£20,000 hefyd ar gael o gronfa’r loteri genedlaethol, gydag ysgolion wedi’u rhestru fel un o’r derbynwyr sydd ar gael, cyn belled ag y bydd y prosiect o fudd i’r gymuned lle lleolir yr ysgol (Cronfa Gymunedol, 2024). Gellid defnyddio’r prosiect hwn hefyd mewn modd i gynhyrchu arian er mwyn cefnogi rhagor o ddigwyddiadau tebyg, ac i brynu adnoddau a fydd o gymorth i ddisgyblion yr ysgol. Er mwyn sicrhau bod holl deuluoedd yr ysgol yn gallu mynychu a mwynhau'r noson, mae'n bwysig cadw costau mor isel â phosibl. Felly er mwyn sicrhau nad oedd teuluoedd yn cael eu gwahaniaethu oherwydd materion ariannol, gallai fod tocynnau am ddim, a gellid codi arian mewn ffordd wahanol. Gyda chodwyr arian dewisol fel raffl, ni fyddai'n rhaid i deuluoedd deimlo rheidrwydd i brynu tocyn, a phe byddent yn dymuno, byddai'n gost lai na chost tocyn cyngerdd 'arferol'. 

Mae'n bwysig mesur llwyddiant y prosiect hwn er mwyn asesu a yw wedi cyflawni'r hyn y'i cynlluniwyd i'w wneud. Mae llawer o wahanol ddulliau ar gael i'w defnyddio i asesu effeithiolrwydd y prosiect hwn. Y dull cyntaf y gellir ei ddefnyddio yw taith gerdded ddysgu o amgylch yr ysgol i arsylwi'r disgyblion a gwrando ar y defnydd o'r Gymraeg o fewn gwersi ac amser egwyl. Y prif reswm pam y byddai’r dull hwn yn cael ei ddefnyddio yw sicrhau bod nifer fawr o ddisgyblion yn cael eu harsylwi er mwyn bod yn hyderus ynghylch dibynadwyedd a dilysrwydd y wybodaeth. Mae Estyn (2021) yn ystyried teithiau dysgu yn ffordd effeithiol o arolygu ac arsylwi gan ei fod yn caniatáu i nifer fwy o ddosbarthiadau a gweithgareddau gael eu gweld. Ailadroddir hyn gan Slavin a Smith (2009) gan awgrymu y gallai astudiaethau gyda maint sampl mawr gael effeithiau rhaglen fwy dibynadwy nag astudiaethau maint sampl bach. Bydd hwn hefyd yn ddull gweddol hawdd i'w ddefnyddio gan nad oes angen adnoddau ychwanegol, dim ond amser i sicrhau bod pob dosbarth wedi'i arsylwi. Er mwyn cael dealltwriaeth lawn o effeithiolrwydd y prosiect hwn, gellid cynnal arsylwad cyn-prosiect gyda math o gasgliad data er mwyn gallu gwneud cymariaethau.

Ffordd arall o fesur effeithiolrwydd y prosiect fyddai trwy anfon holiadur at staff neu rieni i gasglu eu barn ar y defnydd o’r Gymraeg yn yr ysgol a sut i wella hyn. Nid yn unig y byddai hyn yn darparu data y gellir ei ddadansoddi, ond gallai hefyd roi syniadau ac awgrymiadau y gellir eu defnyddio fel prosiectau i hyrwyddo'r iaith yn y dyfodol. Mae holiaduron yn arf ymchwil gwych gan eu bod yn addas ar gyfer cynulleidfa eang. Gellir eu hanfon a'u dychwelyd ar-lein gan ganiatáu ar gyfer casglu data yn hawdd. Mae Jones (2013) yn datgan bod holiaduron yn cymryd amser a chynllunio er mwyn iddynt fod yn arfau ymchwil effeithiol. Mae Yaddanapudi ac Yaddanapudi (2019) yn nodi y dylai holiaduron fod yn “ddiamwys” ac wedi’u geirio’n glir i sicrhau bod pawb sy’n cymryd rhan yn gallu deall beth yn union y maent yn ei ateb. Tra bod eu hymchwil o fewn y maes meddygol, mae'r wybodaeth hon yn uniongyrchol drosglwyddadwy i fyd addysg, gan fod yn rhaid i bob holiadur feddu ar y rhinweddau hyn. Mae'n hanfodol bwysig bod data a gesglir yn cael ei gadw'n ddienw er mwyn diogelu cyfranogwyr. Mewn rhai achosion gallai data achosi niwed a materion diogelu os caiff ei ddatgelu (BERA, 2024, tud. 22).

Gallem hefyd fesur effeithiolrwydd y prosiect hwn yw drwy edrych ar nifer y disgyblion sy'n mynychu clybiau ar ôl ysgol a redir gan yr Urdd a Menter Iaith. Fel un o brif amcanion y prosiect yw i'r gymuned a'r ysgol ddod at ei gilydd i gynyddu'r Gymraeg a siaredir, byddai hyn yn ddangosydd da bod rhieni'n ymgysylltu â'r gwasanaethau allanol hyn sydd ar gael iddynt. Nid yn unig y bydd mynychu yn helpu i drochi'r disgyblion yn yr iaith Gymraeg, bydd hefyd yn cael effaith gadarnhaol arnynt mewn nifer o ffyrdd megis datblygu sgiliau, ymdeimlad o berthyn a mwy o hyder. Cydnabydda Winstone et. al. (2020) pwysigrwydd gweithgareddau allgyrsiol trwy ddatgan eu bod yn arwain at "fwy o ymdeimlad o berthyn a lles", fodd bynnag, maent yn cydnabod y bydd cymdeithasgarwch y plentyn ei hun yn dylanwadu ar y tebygolrwydd y bydd yn cymryd rhan yn y clybiau hyn.

Cyn cynnal digwyddiad neu brosiect cymunedol, mae'n bwysig cynnal dadansoddiad 'SWOT' (gweler yr atodiad ar gyfer dadansoddiad swot cyfan). Mae hyn yn golygu nodi cryfderau, gwendidau, cyfleoedd a bygythiadau a all godi o'r digwyddiad. Mae'r Brünnert (2024)  o’r cwmni rheoli digwyddiadau effeithlon 'Sweap' yn esbonio pwysigrwydd cynnal dadansoddiad o'r fath er mwyn nodi diffygion posibl y prosiect y gellir eu trwsio a'u hatal. Mae hefyd yn caniatáu i gamau priodol gael eu cymryd yn dilyn nodi risgiau, megis asesiadau risg a rhagofalon diogelwch. Cryfder sydd wedi codi o’r dadansoddiad yw bod gan yr ysgol gymdeithas rhieni ac athrawon sy’n cael ei rhedeg yn dda, gydag aelodau sy’n gallu helpu a chefnogi digwyddiadau fel y rhain. Mae Llywodraeth y DU (2021) yn disgrifio Cymdeithas Rhieni ac Athrawon fel “sefydliad sydd â chenhadaeth i wneud yr ysgol yn lle gwell i blant ddysgu”, tra bod ymchwil Ayeni (2021) yn dod i’r casgliad bod cymorth Cymdeithas Rhieni ac Athrawon yn “anhepgor” wrth wella ysgolion. Mae grwpiau o'r fath wedi bod o fudd i ddysgu ers ymhell cyn cyflwyno'r cwricwlwm cyntaf yng Nghymru (1988), gydag ymchwil Cowing (1933, tud. 51) yn awgrymu bod rhieni'n fwy gwybodus am addysg eu plant a bod y gymuned gyfan yn elwa o'r Gymdeithas Rhieni ac Athrawon. Tra bod yr ymchwil hwn bron yn gant oed, mae'n dangos bod cysylltiadau ysgol a'r gymuned wastad wedi bod yn bwysig o fewn addysg a datblygiad disgyblion. Felly, gyda Chymdeithas Rhieni ac Athrawon cryf, mae'n debygol y bydd y digwyddiad yn fwy o lwyddiant.

Gwendid a nodwyd yn y dadansoddiad oedd yr amser yr oedd angen i athrawon ei neilltuo i drefnu'r digwyddiad ac arwain y côr. Nid yw'n gyfrinach er bod y diwrnod ysgol wedi'i orffen erbyn hanner awr wedi tri, mae athrawon yn gweithio y tu hwnt i hyn yn aml gan ddefnyddio eu hamser rhydd eu hunain i sicrhau'r addysg orau i'w disgyblion (Nwoko 2024). Mae ei hymchwil hefyd yn dangos bod cynnydd yn y llwyth gwaith yn arwain at straen a blinder. Rhaid ystyried hyn wrth gynllunio'r digwyddiad i sicrhau bod digon o amser yn cael ei roi i'r staff baratoi. Mae ymchwil arall gan gynnwys Johnston a Coleman (2023) yn awgrymu y gall agweddau cymdeithasol ac ar waith athrawon gyfrannu’n gadarnhaol at eu lles. Felly er mwyn sicrhau nad yw'r prosiect hwn yn dod yn straen i unrhyw un athro, dylid ei gynllunio a'i drefnu fel tîm er mwyn iddo fod yn effeithiol ac i gefnogi'r staff.

Un o'r cyfleoedd a nodwyd yn y dadansoddiad yw'r gobaith y bydd mwy o blant yn cystadlu yn yr Eisteddfod. Gyda’r gobaith o annog mwy o rieni i anfon eu plant i glybiau’r Urdd a’r Fenter Iaith, byddant yn fwy gwybodus am y cyfleoedd sydd ar gael i’w plant . Mae llawer o fanteision i blant o fod ar y llwyfan. Mae’r cwmni celfyddydau perfformio ‘Stagecoach’ (2019) yn awgrymu bod perfformio yn creu unigolion hyderus cyflawn. Mae ymchwil Dumont (2017) hefyd yn dangos bod yna effaith rhannol gadarnhaol rhwng ymyrraeth cerddoriaeth a hunan-barch. Ategir hyn gan ymchwil Blasco-Magraner et.al. (2021) a ddangosodd fod plant a gymerodd ran mewn gweithgareddau cerddorol yn "fwy abl i adnabod a mynegi eu hemosiynau a rheoli eu cyflwr emosiynol". Mae hyn nid yn unig yn dangos pwysigrwydd y celfyddydau mynegiannol o fewn lleoliad ysgol, ond bydd yn helpu i gefnogi disgyblion yn y dyfodol wrth iddynt fynd trwy fywyd.

Bygythiad i'r prosiect hwn a gydnabyddir yn y dadansoddiad yw na fydd rhieni Saesneg efallai yn mynychu ar y noson os ydynt yn credu ei fod i gyd yn Gymraeg. Er mwyn i'r prosiect hwn lwyddo, rhaid iddo gyrraedd y gynulleidfa darged, sef y rhieni sydd ddim yn siarad Cymraeg gartref. Yn yr ysgol y mae'r prosiect hwn yn cael ei gynnal ynddi, mae'r rhan fwyaf o'r teuluoedd Cymraeg yn anfon eu plant i'r clybiau Cymraeg ar ôl ysgol, ond ychydig iawn o'r teuluoedd Saesneg sy'n gwneud hynny. Dyna pam mai nhw yw cynulleidfa darged y noson, ac mae eu presenoldeb yn hanfodol bwysig. Mae Estyn (2023) yn rhannu arfer dda o Ysgol Caer Elen, ysgol Gymraeg bob oed, lle mae 94% o’r disgyblion yn dod o gartrefi Saesneg heb fawr o afael ar y Gymraeg, os o gwbl. Maent yn datgan pa mor bwysig yw hi i ysbrydoli’r disgyblion a’u teuluoedd i siarad Cymraeg, wrth gynnal noson rieni arbennig i rannu syniadau ar sut orau i gefnogi’r plentyn gartref gyda’r Gymraeg. Mae hyn yn awgrymu sut y gellid gwella’r prosiect hwn gyda phosibiliadau i’r Fenter Iaith redeg stondin o fewn y nos wedi’i thargedu at y teuluoedd hyn, er mwyn eu cefnogi ar eu taith iaith.

Prif ganfyddiadau’r prosiect hwn oedd pwysigrwydd ystyried pobl o bob cefndir wrth gynllunio prosiect ysgol, strategaethau y gellir eu defnyddio i hybu’r Gymraeg yn ein cymunedau a’r rôl hanfodol y mae cymuned yn ei chwarae ar ysgol a’i disgyblion.
I gloi'r aseiniad hwn y prif negeseuon y byddaf yn eu cymryd fel athro dan hyfforddiant i wella fy ymarfer yw fel a ganlyn. Yn gyntaf, bydd y Gymraeg yn parhau os caiff pobl eu hysbrydoli i'w siarad. Felly, byddaf yn gwneud yn siŵr o greu gwersi difyr i annog y genhedlaeth nesaf i ddefnyddio eu Cymraeg lle bynnag a phryd bynnag y bo modd. Fel un o werthoedd ac agweddau cyffredin y safonau addysgu proffesiynol (Llywodraeth Cymru, 2019), mae’n hollbwysig sicrhau bod dysgwyr yn cael eu cefnogi yn y ffordd orau i’w cefnogi ar eu taith ddysgu yng Nghymru drwy gyfrwng y Gymraeg.
Yn ail, mae’r Celfyddydau Mynegiannol yn chwarae rhan hollbwysig yn y gwaith o ddatblygu cymaint o sgiliau sydd eu hangen ar gyfer hwyrach mewn bywyd gan gynnwys hyder a hunanwerth, ac yn lleihau pryder (Department for Education, 2022), a dylid annog pob disgybl i roi cynnig arni a chymryd rhan mewn perfformiadau, cystadlaethau ac ar gyfer eu hwyl eu hunain. Ac yn drydydd, dangosir bod yr hen ddihareb Affricanaidd 'Mae'n cymryd pentref i fagu plentyn' yn wir iawn, a bod y gefnogaeth sydd gan y gymuned i'w chynnig yn gallu bod yn fuddiol iawn i staff a disgyblion ysgol. Dylid a rhaid defnyddio'r gymuned a'i hadnoddau i roi profiadau bywyd go iawn i blant er mwyn eu paratoi yn y ffordd orau ar gyfer bywyd ar ôl ysgol (Llywodraeth Cymru, 2020). Mae hyn hefyd yn cysylltu â'r safonau addysgu proffesiynol gydag un ohonynt yn 'Hyrwyddo Dysgu' - darparu profiadau cyd-destunol bywyd go iawn a themâu trawsgwricwlaidd (Llywodraeth Cymru, 2019). Felly, byddaf yn ystyried hyn wrth fynd ymlaen yn fy ngyrfa i ysbrydoli Cymreictod fy nisgyblion ac i gadw’r iaith yn fyw.


Atodiad

	Cryfderau:
· 2 athrawes gydag arbenigedd cerddorol i hyfforddi.
· Clybiau urdd menter iaith yn yr ysgol yn barod, felly mae yna gysylltiadau blaenorol.
· Mae gan bob disgybl rhywfaint o ddealltwriaeth Cymraeg.
· Cysylltiad yn barod gyda rhieni, cymdeithas rhieni ac athrawon yn fodlon i helpu.
· Rhan fwyaf o rieni yn ymgysylltu yn barod.
	Gwendidau: 
· Diffyg amser staff er mwyn cynnal ymarferion.
· Angen arian i brynu cerddoriaeth.
· Angen llawer o amser ymarfer i’r côr.

	Cyfleoedd: 
· Creu cysylltiadau cryfach gyda rhieni.
· Mwy o blant yn siarad Cymraeg.
· Mwy o blant yn mynychu ar glybiau urdd a menter iaith.
· Mwy o blant yn cymryd rhan yn yr Eisteddfod.
	Bygythiadau: 
· Anodd i wybod a fydd pobl yn ymuno a’r côr.
· Dim rhieni Saesneg yn troi lan.
· Plant ddim am berfformio yn y noson.

